Ako zabaviť dieťa v aute?
...v lietadle, vo vlaku, v ponorke...? 🙂
Každý rodič sa raz ocitol alebo ocitne v situácií, kedy ho spolu s deťmi čaká dlhšia cesta. Len tak ticho sedieť v autosedačke, to veru nemusí byť pre každého drobca. Niekedy je šanca, že dieťatko cestu prespí, ale aj tak je potrebné mať plán B.
Tu je pár tipov, ako zabaviť deti počas cestovania.
Nová hračka
Pred každou dlhou cestou sa oplatí rodičovi kúpiť nejakú novú neopozeranú hračku, ktorú dieťatku dáte až v aute (v lietadle, vo vlaku...). Ak cestujete lietadlom, odporúčam hračku bez zvuku (alebo aby sa dal vypnúť) a bez malých rozoberateľných častí, ktoré by ste museli loviť spod sedadla.
Knihy, časopisy
Samozrejme, adekvátne veku dieťatka. Fajn tip pre staršie detičky, ak cestujete do nejakej novej destinácie, môžete zvoliť knihu o danej krajine a mieste, kam idete. Knihu si môžete spolu čítať, ukazovať a hovoriť zaujímavosti o miestach, kadiaľ budete onedlho chodiť.
Tablet alebo MP3 prehrávač
Myslím, že tento bod nikoho neprekvapí ale na druhej strane, nájde si aj veľa odporcov. Je to už individuálne na každom rodičovi, či tablet dieťatku dovolí. Za mňa, je to dobrý pomocník pri dlhých letoch a cestách autom, držím sa hesla – "Dobrý pomocník, zlý pán". Do tabletu si možno stiahnuť obľúbené rozprávky či logické hry. Existuje množstvo edukatívnych hier, ktoré fungujú i offline.
Do MP3 prehrávača môžete dieťatku stiahnuť obľúbené pesničky alebo rozprávku / audioknihu. S niektorými detičkami robia hovorené rozprávky zázraky a uložia ich na dlhú noc.
Ak budete mať v záložnom pláne tablet (alebo mobil, MP3) nezabudnite na externú nabíjačku.
Slovné hry
Dajú sa hrať najmä so staršími detičkami, ale existujú aj alternatívy pre tie mladšie.
Všetci poznáme hry:
- Hádaj, na čo myslím?
- Abeceda – povieme si jedno písmeno a všetci z hráčov, hovoria slová začínajúce na dané písmeno
- Hádanky – možno si ich vopred pred cestou pripraviť a po ceste ich dávať deťom
- Hmnkanie - počas cesty autom si môžete "hmkať" pesničku a deti budú hádať jej názov
- Posledné/prvé – prvý hráč povie ľubovoľne slovo, každý ďalší musí povedať slovo začínajúce na posledné písmeno predchádzajúceho slova
Kartové a spoločenské hry
V prípade lietadla alebo vlaku, kde je k dispozícií stolík možno využiť aj napr. pexeso. V aute si musíme vystačiť napríklad so sedmovými kartami, Čiernym Petrom alebo veľmi dobrý tip je známa hra Dobble. Tak isto existuje množstvo cestovných verzií známych spoločenských hier, napr. Monopoly, Osadníci z Catanu, Človeče....
Kreslenie a maľovanie
Stará dobrá klasika, ktorá nikdy nesklame papier a farbičky. V lietadlách vám ich ochotne prinesú aj letušky (ak ich neponúknu, tak si ich stačí vypýtať). Zväčša majú k dispozícií i omaľovanky s témou lietania a lietadiel. Pri ceste autom nezabudni na pevnú podložku, na ktorej dieťatko môže kresliť.
Pracovné zošity
Dieťatko rieši rôzne úlohy, prípadne lepí i samolepky, ktoré sú súčasťou pracovného zošita.
Tabuľka s magnetickým perom
Je to fajn riešenie pre menšie detičky, ktoré ešte nevedia používať farbičky. Navyše nehrozí popísanie interiéru auta, lietadla, vlaku.
Omaľovanky s vodou
Veľký výhoda tohto druhu omaľovaniek je, že tam je nie je riziko ušpinenia či pokreslenie interiéru auta. Magické pero naplníte pár mililitrami vody (okolo 15 ml podľa druhu), dieťatko s perom bude maľovať a budú sa mu odkrývať detaily a rôzne farby. Strany omaľovanky sú znova použiteľné, stačí ak sa vysušia a farby zmiznú.
Malý navigátor
Staršiemu dieťatku môžete dať klasickú mapu, kompas prípadne GPS. Môžete sa ho priebežne pýtať, či idete správne alebo poprosiť ho o upozornenie pred odbočkou. Dieťatko sa tak nepriamo bude učiť orientovať na mape a bude sa tešiť, že sa aktívne zapája.
Bonus na cestu autom:
Veľmi dobrý pomocník je organizér na sedadlo (vreckár), ktorý zavesíte na predné sedadlo pred dieťatko. Organizér má množstvo priehradiek, kde môžete pred cestou pripraviť hračky a občerstvenie. Dieťatko si samo môže počas cesty vyberať a odkladať hračky, nebudú sa tak váľať pod sedačkou. Niektoré organizéry majú aj ochranný účel, v oblasti nôh dieťatka chránia predné sedadlo pred okopaním. #britaxroemer
Čo sa osvedčilo na zabavenie vám? Alebo zaujalo vás niečo z mojich tipov? Napíšte do komentára 🙂
Inak, onedlho bude o jedno zo spomenutého SÚŤAŽ 🙂
Začni písať komentár...